《次韵和苏子瞻赠王仲素寺丞》
宋代·刘攽

龙虎不受羁，鸾凤不啄泥。仙人云涛观，俗子闾巷迷。

念昔喜读书，五车号轻赍。东瞻识津涯，西顾分町畦。

博物辨鼮鼠，诵赋嗤雌蜺。轩冕不克求，舌在徒问妻。

世事莫相告，慕虚但攀稽。赖有逍遥篇，尔来颇思齐。

道真本微眇，至言乃筌蹄。壹气中夜存，大方刓角圭。

勉从赤松子，定有青云梯。非若朝市门，强力相排挤。

晚友王子乔，如得照水犀。因之喻苏耽，衰暮毋噬脐。

缅思灊天柱，云白风凄凄。筑居留四邻，与子参杖藜。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。